ຂປລ. ກອງປະຊຸມຄະນະຮັບຜິດຊອບລະດັບຊາດ ຄັ້ງທີ III ເພື່ອກະກຽມງານມະຫາກຳກິລາ ແຫ່ງຊາດ ຄັ້ງທີ XI ທີ່ແຂວງຊຽງຂວາງເປັນເຈົ້າພາບ ໄດ້ຈັດຂຶ້ນ ໃນວັນທີ 29 ພະຈິກ 2017 ຢູ່ ຫ້ອງວ່າການປົກຄອງ ແຂວງຊຽງຂວາງ, ໂດຍເປັນປະທານຂອງທ່ານ ສົມກົດ ມັງໜໍ່ເມກ ເຈົ້າແຂວງ ຊຽງຂວາງ, ໃຫ້ກຽດເຂົ້າຮ່ວມຂອງທ່ານ ນາງ ແສງເດືອນ ຫລ້າຈັນທະບູນ ລັດຖະມົນຕີກະຊວງສຶກ ສາທິການ ແລະ ກິລາ, ມີຮອງລັດຖະມົນຕີ, ຄະນະນຳແຂວງ ແລະ ແຂກຖືກເຊີນເຂົ້າຮ່ວມ.
ກອງປະຊຸມໄດ້ຮັບຟັງການລາຍງານ ຄວາມຄືບໜ້າການກະກຽມ ງານມະຫາກຳກິລາແຫ່ງຊາດຄັ້ງທີ XI, ການລາຍງານສັງລວມງົບປະມານ ຂອງບັນດາກຳມະການ, ຄວາມຄືບໜ້າການກະກຽມຄວາມພ້ອມ ໃນດ້ານຕ່າງໆ, ຄວາມພ້ອມຂອງກຳມະການເປີດ-ປິດ, ຄວາມພ້ອມຂອງກຳມະການເສດຖະກິດ ແລະ ລະດົມທຶນ, ນັບທັງຄວາມພ້ອມຂອງກຳມະການ ກອງເລຂາ, ພິທີການ ແລະ ຕ້ອນຮັບແຂກ, ໂຄສະນາ-ຂ່າວສານ, ປ້ອງກັນຊາດ, ປ້ອງກັນຄວາມສະຫງົບ, ຂົນສົ່ງ, ສະຖານທີ່ພັກ, ອາຫານ, ການແພດ, ສຸຂະພາບ ແລະ ກິດຈະກຳເຍົາວະຊົນ.
ກອງປະຊຸມຄັ້ງນີ້, ທ່ານລັດຖະມົນຕີກະຊວງສຶກສາທິການ ແລະ ກິລາ ໄດ້ເນັ້ນໃຫ້ຄະນະຮັບ ຜິດຊອບເອົາໃຈໃສ່ເຮັດໃຫ້ງານມີຄວາມສະຫງົບ, ມີຄວາມເປັນລະບຽບຮຽບຮ້ອຍ, ມີຄວາມປອດໄພ ທຸກຢ່າງ ໃນທົ່ວສັງຄົມ, ມີບັນຍາກາດເບີກບານມ່ວນຊື່ນ, ມີຄວາມສາມັກຄີ ແລະ ມີຄວາມເປັນມິດໃນທົ່ວປະເທດ. ສິ່ງສຳຄັນຕ້ອງເປັນເຈົ້າພາບທີ່ດີ ສ້າງຊື່ສຽງພາບພົດອັນດີ ແລະ ເປັນຜົນງານທາງດ້ານ ວັດທະນະທຳ-ສັງຄົມຂອງ ແຂວງ ເພື່ອຂໍ່ານັບຮັບຕ້ອນວັນສຳຄັນຂອງຊາດ ໃນ ປີ 2018, ທັງເປັນການ ສ້າງຄວາມເຂັ້ມແຂງໃຫ້ແກ່ແຂວງຊຽງຂວາງ ໃນດ້ານຄວາມສາມາດ ແລະ ປະສົບການໃນການຈັດງານມະຫາກຳກິລາ ແລະ ງານສຳຄັນອື່ນໆ.
ທ່ານລັດຖະມົນຕີ ກະຊວງສຶກສາທິການ ແລະ ກິລາ ໄດ້ຢ້ຳຕື່ມວ່າ: ການເປັນເຈົ້າພາບທີ່ດີຕ້ອງສ້າງພື້ນຖານໂຄງລ່າງທີ່ໝັ້ນຄົງ, ບໍ່ໃຫ້ມີບັນຫາອັນບໍ່ດີ, ໃຊ້ງົບປະມານໜ້ອຍແຕ່ໃຫ້ມີປະສິດທິ ພາບສູງ ໃຫ້ໄດ້ຮັບຄວາມຍ້ອງຍໍຊົມເຊີຍຈາກ ປະຊາຊົນບັນດາເຜົ່າຊາວຊຽງຂວາງ ກໍຄື ປະຊາຊົນລາວໃນທົ່ວປະເທດ ເພາະການຈັດງານຄັ້ງນີ້ ເປັນການຜັນຂະຫຍາຍມະຕິກອງປະຊຸມໃຫຍ່ຄັ້ງທີ X ຂອງພັກ, ແຜນພັດທະນາເສດ ຖະກິດ-ສັງຄົມ 5 ປີ, ເປັນການສ້າງຊັບພະຍາກອນມະນຸດ, ຍົກສູງຊີວິດການເປັນຢູ່ຂອງປະຊາຊົນ, ສ້າງຄວາມເຂັ້ມແຂງດ້ານວຽກງານ ປກຊ-ປກສ, ໂຄສະນາມູນເຊື້ອປະຕິວັດ ແຂວງວິລະຊົນ ພ້ອມກັບເປັນປີທ່ອງທ່ຽວລາວ. ສະນັ້ນ, ບັນດາຄະນະຮັບຜິດຊອບກຳມະການ, ອະນຸກຳມະການ ຕ້ອງເພີ່ມຄວາມຮັບຜິດຊອບ ໃຫ້ສູງຂຶ້ນກ່ວາເກົ່າ, ເນັ້ນການກໍ່ສ້າງຕ້ອງມີຄຸນນະພາບ ແລະ ປົກປັກຮັກສາໃຫ້ຊົມໃຊ້ໄດ້ຍາວນານ ໂດຍຕິດພັນກັບມູນເຊື້ອ ອັນດີງາມຂອງປະຊາຊົນ ແຂວງຊຽງຂວາງ.
ຂ່າວ: ບຸນມີ ແສງທຸມມີ
ເນື້ອໃນ: ຂປລ